Forslag til RÅDETS FORORDNING om ændring af de antidumpingforanstaltninger, der indførtes ved Rådets forordning (EF) nr. 1011/2002 på importen af aktivt kul i pulverform med oprindelse i Folkerepublikken Kina

(forelagt af Kommissionen)

BEGRUNDELSE

Den 29. oktober 2002 indledtes en delvis interimsundersøgelse begrænset til foranstaltningens form i forbindelse med antidumpingforanstaltningerne på importen af aktivt kul i pulverform med oprindelse i Folkerepublikken Kina.

Vedlagte forslag til Rådets forordning er baseret på resultaterne af en undersøgelse af, om det er nødvendigt at indføje en bestemmelse om beskadigede varer i den dispositive del af Rådets forordning (EF) nr. 1011/2002.

Det foreslås derfor, at Rådet vedtager vedlagte forslag til Rådets forordning, som snarest muligt skal offentliggøres i Den Europæiske Unions Tidende.

Forslag til RÅDETS FORORDNING om ændring af de antidumpingforanstaltninger, der indførtes ved Rådets forordning (EF) nr. 1011/2002 på importen af aktivt kul i pulverform med oprindelse i Folkerepublikken Kina

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab [1] (i det følgende benævnt "grundforordningen"), særlig artikel 11, stk. 3,

[1] EFT L 56 af 6.3.1996, s. 1, senest ændret ved forordning (EF) nr. 1972/2002 (EFT L 305 af 7.11.2002, s. 1).

under henvisning til forslag forelagt af Kommissionen efter høring af Det Rådgivende Udvalg, og

ud fra følgende betragtninger:

A. PROCEDURE

1. Gældende foranstaltninger

(1) Rådet indførte i juni 2002 ved forordning (EF) nr. 1011/2002 [2] en endelig antidumpingtold på importen af aktivt kul i pulverform med oprindelse i Folkerepublikken Kina, i det følgende benævnt "Kina". Tolden indførtes som en specifik told.

[2] EFT L 155 af 14.6.2002, s. 1.

2. Indledning af en undersøgelse

(2) Den 29. oktober 2002 offentliggjorde Kommissionen en meddelelse, i det følgende benævnt "indledningsmeddelelse", i De Europæiske Fællesskabers Tidende [3] om indledning af en delvis interimsundersøgelse af de gældende foranstaltninger for import til Fællesskabet af aktivt kul i pulverform med oprindelse i Kina.

[3] EFT C 262 af 29.10.2002, s. 2.

(3) Den fornyede undersøgelse blev indledt på Kommissionens initiativ med henblik på at undersøge, om de gældende foranstaltningers form var hensigtsmæssig. Med den gældende foranstaltning, dvs. told i form af en specifik told, er der ikke taget ikke højde for de tilfælde, hvor de importerede varer er blevet beskadiget inden overgangen til fri omsætning.

3. Undersøgelse

(4) Kommissionen underrettede officielt de eksporterende producenter, importører og brugere, som den vidste var berørt af sagen, og deres sammenslutninger, repræsentanterne for det pågældende eksportland og fællesskabsproducenterne om indledningen af undersøgelsen. Interesserede parter fik lejlighed til at fremsætte deres synspunkter skriftligt og til at anmode om at blive hørt mundtligt inden for den frist, der er fastsat i indledningsmeddelelsen.

(5) En række eksporterende producenter i det berørte land såvel som producenter og importører/forhandlere i Fællesskabet indsendte skriftlige synspunkter. Alle parter, som anmodede om det inden for ovennævnte frist, og som kunne påvise, at der var særlige grunde til, at de burde høres, fik lejlighed til at blive hørt.

(6) Kommissionen indhentede og efterprøvede alle de oplysninger, som den anså for nødvendige til at fastslå, om de gældende foranstaltningers form var hensigtsmæssig.

B. UNDERSØGELSESRESULTATERNE

(7) Ifølge artikel 145 i Kommissionens forordning (EØF) nr. 2454/93 af 2. juli 1993 [4] om visse gennemførelsesbestemmelser til EF-toldkodeksen [5] fordeles med henblik på fastsættelse af toldværdien den pris, der faktisk er betalt eller skal betales, i tilfælde hvor varerne er blevet beskadiget inden overgangen til fri omsætning. I sådanne tilfælde nedsættes toldværdien med en procentdel svarende til fordelingen af den pris, der faktisk er betalt eller skal betales.

[4] EFT L 253 af 11.10.1993, s. 1, senest ændret ved forordning (EF) nr. 444/2002 (EFT L 68 af 12.3.2002, s. 11).

[5] Rådets forordning (EØF) nr. 2913/92 (EFT L 302 af 19.10.1992, s. 1).

(8) For at undgå, at der opkræves et alt for stort beløb i antidumpingtold, bør den specifikke told i tilfælde, hvor varerne er blevet beskadiget, nedsættes med en procentdel, der svarer til fordelingen af den pris, der faktisk er betalt eller skal betales.

(9) Ingen interesserede parter kom med dokumenterede bemærkninger eller argumenter imod forslaget.

(10) I mangel af dokumenterede argumenter fra interesserede parter konkluderes det, at i tilfælde, hvor varerne er blevet beskadiget inden overgangen til fri omsætning, og den pris, der faktisk er betalt eller skal betales, derfor fordeles med henblik på fastsættelse af toldværdien, nedsættes den specifikke told med en procentdel, der svarer til fordelingen af den pris, der faktisk er betalt eller skal betales -

UDSTEDT FØLGENDE FORORDNING:

Artikel 1

I artikel 1 i Rådets forordning (EF) nr. 1011/2002 indsættes følgende afsnit:

"I tilfælde, hvor varerne er blevet beskadiget inden overgangen til fri omsætning, og den pris, der faktisk er betalt eller skal betales, derfor fordeles med henblik på fastsættelse af toldværdien i henhold til artikel 145 i Kommissionens forordning (EØF) nr. 2454/93, nedsættes antidumpingtolden, som er beregnet på grundlag af ovennævnte faste beløb, med en procentdel, der svarer til fordelingen af den pris, der faktisk er betalt eller skal betales."

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand